चांचौड़ा विधायक ममता महिला गौरव अवार्ड से सम्मानित
भोपाल में विधानसभा अध्यक्ष ने किया कार्यक्रम में सम्मान
चांचौड़ा| महिलाओं का गौरव बढ़ाने के लिए क्षेत्रीय विधायक ममता मीना को ‘महिला गौरव अवार्ड’ से सम्मानित किया गया। उन्हें यह पुरस्कार राजनीति के क्षेत्र में उत्कृष्ट कार्य करने पर विधानसभा अध्यक्ष सीताशरण शर्मा ने भोपाल में आयोजित समारोह के दौरान दिया। कार्यक्रम में नगरीय प्रशासन मंत्री माया सिंह, महिला एवं बाल विकास विभाग मंत्री अर्चना चिटनीस, पिछड़ा एवं अल्पसंख्यक विभाग मंत्री ललिता यादव एवं समाज कल्याण बोर्ड अध्यक्ष पद्मा शुक्ला विशेष रूप से मौजूद थे। होलसम डवलपमेंट सोसायटी व प्रभा सोशल वेलफेयर सोसायटी के संयुक्त तत्वावधान में दिया गया। इस मौके पर विस अध्यक्ष सीताशरण शर्मा ने कहा कि चांचौड़ा विधायक श्रीमती मीना ने राजनीति में बहुत कम समय में अपनी विशिष्ट पहचान बनाई है। उन्होंने ममता मीना को महिलाओं के लिए आदर्श भी बताया। विधायक श्रीमती मीना ने कहा कि इस तरह के सम्मान एवं पुरस्कार महिलाओं को सबल बनाने की दिशा में कारगर होते हैं।
bho_Deva hin_Deva hin_Deva